Motika
<s>Motike služe za finu obradu zemljišta ručno, zamahom, ali motike mogu da posluže i pri osnovnoj obradi lakših zemljišta, izradi leja i okopavanju, prašenju zbog razbijanja pokorice i plevljenju kojim se uništava korov.</s>

<s>Tipovi alatki za obradu zemljišta zamahom 
Danas u svetu postoji veliki broj tipova alatki za obradu zemljišta zamahom.</s><s>U nemačkoj literaturi se sreće preko 10 raznih tipova, a u engleskoj i američkoj preko 40.</s><s>Često su to prelazi između pijuka i motike, ili motike i prašača (dvo i trokrake motike).</s><s>U ovoj grupi su i alatke za plevljenje „holandska motika“ (Dutch hoe), oscilirajuća motika (oscillating hoe, action hoe), kružna motika (circlehoe)...</s>

<s>One su različite po izgledu i nameni.</s><s>Neke mogu da obavljaju više funkcija.</s><s>Druge su namenjeni samo za određenu upotrebu (npr. „holandska motika“ ima uski, oštar list koji se koristi za suzbijanje korova tako što prodire plitko i paralelno sa površinom zemljišta, i potpuno je neupotrebljiva za prevrtanje zemljišta i okopavanje.</s><s>Za ovu svrhu služe robusnije motike trouglastog, paralelopipednog ili polukružnog lista.</s><s>List kod nekih tipova ima nekoliko krakova (dva ili tri) kao što je slučaj kod prašača.</s>

<s>Motike 
Motike imaju drvenu držalju (dužina 135 cm) nešto širu ka listu i čelični list koji je pod uglom nešto manjim od 90° na držalju.</s><s>Oblici lista mogu biti različiti: polukružni, pravougaoni ili trapezasti.</s><s>Dimenzije lista su: dužina 13,5-26 cm, širina 10-12 cm kod pravougaonih i trapezastih i 19-39 cm kod polukružnih.</s><s>Često izgled i masa motike varira od kulture kojase gaji, ali i od tipa zemljišta, pa se mogu vezivati za pojedina geografska područja.</s><s>Na primer na području bivše Jugoslavije postoji nekoliko desetina raznih tipova: posavska, šabačka, bosanska, gornjomilanovačka...(vidi sliku).</s>

<s>Motičice 
Motičice služe pri setvi za otvaranje brazde i za pokrivanje semena, prašenje i plevljenje.</s><s>List motičice je manjih dimenzija pogodniji za rad između biljaka u redu - zaštitnoj zoni.</s><s>List motičice je najčešće trouglast (stranica trougla oko 10 cm).</s>

<s>Prašači 
Za prašenje i plevljenje služe i prašači alatke sa dva kraka u obliku povijenih klinova.</s><s>Vrlo često se izrađuju u kombinaciji sa motičicom, tako da se na istoj dršci nalaze obe alatke.</s>

<s>Istorijat 
Alatke za obradu zemljišta zamahom potiču iz kasnog Paleolita (40.000 god. p. n. e.).</s><s>To su bili motika ili pijuk sa radnim delom od mamutovog rebra ili kljove mladog mamuta uglavljenim u račvasto drvo - držalju.</s><s>Za razliku od preteča ašova, alatke slične pijuku upotrebljavane su za teža zemljišta.</s><s>U predinastičkom Egiptu sreću se uglaste drvene motike izrađene od račvastog drveta koje se odseca neposredno ispod račve.</s><s>Jedan krak se skraćuje i zašiljuje, dok drugi služi kao držalja.</s><s>Kasnije verzije su zahtevale i nešto malo tesarskih radova oko umetanja radnog dela u držalju pod oštrim uglom, a zatim vezivanje biljnim vlaknima ili remenima.</s>

<s>Različiti tipovi motika sa tankim kamenim listom naoštrenim u osnovi i uglavljenim u držalju kao sekira, korišćeni su za osnovnu obradu zemljišta od Neolita.</s><s>Motike sa oštricom pod pravim uglom na osovinsku liniju počele su da se koriste u Mesopotamiji oko 4500. god p.n.e, a pominju se i u drevnim spisima Hamurabijevom zakoniku XVIII vek p. n. e. i Knjizi proroka Isaije VIII vek p. n. e.</s>

<s>U Britanskom muzeju (British Museum) u Londonu postoji bronzana motika iz Mikene (1100. god. p. n. e.) od debljeg ravnog komada metala dimenzija 18h5 cm.</s><s>Gornji kraj je zakrivljen tako da može da obuhvati držalju.</s><s>Paralelno su korišćene i alatke od gvožđa: plug sa gvozdenim delovima, sekire, motike (Bliski istok 1200. god p. n. e.).</s>

<s>Stari Grci su koristili različite tipove alatki na zamah: sminue (σμινυε) - dvokraka motičica (prašač), dikella (δικελλα) - motičica sa dva vrha, geneis (γενεισ) - motika slična sekiri...</s><s>Rimljani su koristili znatan broj alatki sa metalnim radnim delom sličnih motici.</s><s>Tako je dolabra - teška sekirolika široka motika, marra - teška široka motika za razbijanje pokorice i plevljenje, ligo - lakša alatka sa dva kraka - vrsta prašača, bidens - teška motika sa dva zakrivljena kraka, rastrum - motika sa različitim brojem krakova, sarculum - laka motika za pokrivanje semena.</s>

<s>Pred kraj srednjeg veka počinju da se vidno razlikuju poljoprivredne od hortikulturnih alatki.</s><s>Poljoprivredne su robusnije, često su to oruđa koja vuku životinje.</s><s>Hortikulturne alatke su prefinjenije i specijalizovanije.</s>

<s>Do XIX veka alatke za obradu zemljišta zamahom nisu se bitno menjale kada počinje da se javlja čitav niz varijanti.</s><s>Godine 1659.</s><s>Evelin (John Evelyn) daje prikaz preko 70 različitih alatki i pribora korišćenih u tadašnjim vrtovima i među njima svega par motičica i jedan kramp.</s><s>Vremenom se pojavio i jedan specifičan oblik motike za plevljenje nazvan „grudni plug“ (breast plough) sa radnim delom u obliku trouglaste metalne ploče pričvršćenim za držalju (dugu 150 cm) sa poprečnom šipkom na vrhu dugom 60 cm.</s><s>Radnik je grudima gurao poprečnu šipku tako da je radni deo u horizontalnom položaju prodirao kroz zemlju odmah ispod površine podsecajući korov.</s><s>Alatka je izašla iz upotrebe sredinom XIX veka, a od nje su se razvile motike na guranje (Thrust Hoes), mada je nedavno u Britaniji jedna verzija modernizovana (Lincolnshire Longhorn Hoe).</s>

<s>Reference</s>

<s>Literatura 
 Evans, Chris, “The Plantation Hoe: The Rise and Fall of an Atlantic Commodity, 1650–1850,” William and Mary Quarterly, (2012) 69#1 pp 71–100.</s>

<s>Vanjske veze</s>

<s>"Scuffle hoe" or "Dutch hoe" as defined by Memidex/WordWeb dictionary/thesaurus
 Photographs of horse hoes at Scales And Rural Museum</s>

<s>Poljoprivredni alati
Hortikultura</s>

